27.12.2022
SK
Úradný vestník Európskej únie
C 493/59 Utorok 7. júna 2022
74. zdôrazňuje, že digitalizácia a efektívna digitálna pripojiteľnosť pre ostrovy sú najvyššou prioritou, najmä s cieľom prispieť k prekonaniu geografických nevýhod, ktorým čelia, a zlepšiť poskytovanie digitálnych technológií a infraštruktúr, vzdelávania a služieb odbornej prípravy, ako aj elektronického zdravotníctva vrátane telemedicíny a telepsychiatrie a ďalších základných vládnych služieb pre občanov a MSP, ktoré majú pozitívny vplyv na podnikateľské stratégie a operácie;
75. zdôrazňuje význam zachovania digitálnych infraštruktúr, ktoré ostrovy EÚ spájajú so zvyškom sveta, najmä vyčlenením dostatočných európskych finančných prostriedkov na náhradu zastaraných podmorských káblov;
76. domnieva sa, že najmä na malých ostrovoch je pre MSP ťažké ľahko získať prístup ku všetkým informáciám o podpore podnikania, k rozvoju zručností a príležitostiam financovaným EÚ; požaduje v tejto súvislosti silnejšiu finančnú podporu, ako aj zabezpečenie zlepšených informačných stretnutí, poradenských služieb a prispôsobenej odbornej prípravy;
Migrácia
77. konštatuje, že niektoré ostrovy čelia vysokým počtom migrantov, ktoré niekedy výrazne presahujú počet miestnych obyvateľov, a že nemajú možnosť poskytnúť potrebné ubytovanie a pomoc;
78. upozorňuje na osobitný a neprimeraný tlak na azylové a prijímacie systémy na ostrovoch, na okrajových ostrovoch a v najvzdialenejších regiónoch; žiada, aby sa v európskom akčnom pláne pre ostrovy uznala uvedená realita azylu a migrácie, ktorá si vyžaduje koordinované riešenia na európskej úrovni, ktoré rešpektujú blaho a dôstojnosť jednotlivca a zároveň riešia tlak;
Prehodnotenie režimov štátnej pomoci a opatrenia zamerané na vyrovnanie nedostatočného rozvoja
79.
žiada Komisiu, aby vypracovala analýzu objemu štátnej pomoci udelenej podnikom so sídlom na ostrovoch EÚ; domnieva sa, že je napriek úsiliu vynaloženému Európskou úniou a členskými štátmi nevyhnutné určiť, či a do akej miery by mali podniky nachádzajúce sa na ostrovných územiach prospech z takýchto opatrení, a prehodnotiť zodpovedajúcim spôsobom štátne pravidlá; v tejto súvislosti zdôrazňuje význam pružnejšej štátnej pomoci pre spoločnosti leteckej a námornej dopravy na týchto ostrovných územiach vzhľadom na ich úplnú závislosť od týchto druhov dopravy;
80.
žiada, aby každá budúca revízia právneho rámca štátnej pomoci podliehala posúdeniu vplyvu založenému na špecifických ukazovateľoch, ktoré umožňujú posúdiť zaostávanie hospodárstiev ostrovných regiónov z hľadiska konkurencieschopnosti, a to aj vzhľadom na následky balíka Fit for 55 na tieto územia, a navrhnúť osobitný degresívny režim pre ostrovné územia, keď sa 31. decembra 2021 skončí platnosť mimoriadnych opatrení stanovených v dočasnom rámci štátnej pomoci;
81. vzhľadom na ich osobitný charakter požaduje vytvorenie podkategórie „ostrovy“, pokiaľ ide o uplatňovanie pravidiel regionálnej štátnej pomoci na obdobie 2021 – 2027 a zrušenie zvýšenie stropu takzvaného nariadenia de minimis pre európske ostrovy a najvzdialenejšie regióny, pri prekročení ktorého je potrebný súhlas Komisie;
82. zdôrazňuje potrebu pružnejšieho prístupu s cieľom zabezpečiť efektívnejšie využívanie európskych finančných prostriedkov na ostrovných územiach a v najvzdialenejších regiónoch bez toho, aby boli dotknuté príslušné normy kvality a postupy monitorovania;
83. konštatuje, že súčasné pravidlo de minimis obmedzuje konkurencieschopnosť a spôsobuje ťažkosti na európskych ostrovoch a najvzdialenejších regiónoch; domnieva sa, že ostrovy EÚ by sa mali vyňať z uplatňovania stropov pravidla de minimis, aby boli menej znevýhodnené; okrem toho vyzýva Komisiu, aby upravila pravidlá štátnej pomoci s cieľom zabezpečiť, aby sa dotácie na nápravu ostrovného charakteru nepovažovali za štátnu pomoc, ale za kompenzáciu s cieľom zabezpečiť rovnaké postavenie európskych ostrovov a najvzdialenejších regiónov s ich kontinentálnymi partnermi;